KOMMISSIONENS FORORDNING (EF) Nr. 1409/96 af 19. juli 1996 om ændring af forordning (EØF) nr. 1442/93 om gennemførelsesbestemmelser for EF's importordning for bananer, for så vidt angår adgangsbetingelser for erhvervsdrivende i kategori C og datoer i forbindelse med forvaltning af toldkontingentordningen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer (1), senest ændret ved forordning (EF) nr. 3290/94 (2), særlig artikel 20, og

ud fra følgende betragtninger:

I artikel 3, stk. 5, i Kommissionens forordning (EØF) nr. 1442/93 (3), senest ændret ved forordning (EF) nr. 875/96 (4), er det fastsat, hvilke kriterier de erhvervsdrivende skal opfylde for at blive registreret og for at opnå en årlig tildeling under toldkontingentet; flere års erfaringer med ordningens anvendelse viser, at adgangsbetingelserne og den kontrol, som det påhviler medlemsstaternes myndigheder at foretage, bør skærpes med henblik på at forbedre forvaltningen af den del af kontingentet, der tildeles denne kategori af erhvervsdrivende; den minimumsperiode, der skal opfyldes inden indgivelse af ansøgning om årlig tildeling, bør forlænges for at udelukke brugen af stråmænd; det bør endvidere understreges, at den erhvervsdrivendes ansøgning om registrering kun kan tages i betragtning, og at der kun kan tildeles en årlig mængde, hvis den erhvervsdrivende fremlægger tilfredsstillende beviser;

følgerne af, at forpligtelserne i denne forordning ikke overholdes, herunder at en erhvervsdrivende ikke kan indgive flere ansøgninger om tildeling, bør fastlægges nærmere;

den dato, inden hvilken medlemsstaternes myndigheder skal meddele de erhvervsdrivende i kategori A og B, hvilken mængde der er tildelt dem, er fastsat i artikel 6 i forordning (EØF) nr. 1442/93; for at give myndighederne lejlighed til at foretage den nødvendige kontrol på de bedst mulige betingelser og lette fremsendelsen af meddelelser til og fra Kommissionen bør fristen for meddelelse af de tildelte mængder forlænges;

forvaltningskomitéen har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EØF) nr. 1442/93 foretages følgende ændringer:

1) Artikel 3, stk. 5, ændres således:

a) I første afsnit ændres »på datoen for indgivelse af ansøgningen om årlig tildeling mindst har indført og/eller udført frugt og grøntsager et år« til »på datoen for indgivelse af ansøgningen om årlig tildeling har indført og/eller udført frugt og grøntsager i mindst to år.«

b) Tredje afsnit affattes således:

»En erhvervsdrivende må kun indgive én ansøgning om årlig tildeling i den medlemsstat, han selv vælger. Overholdes denne forpligtelse ikke, tages ingen ansøgninger i betragtning og eventuelle registreringer annulleres.«

c) Som fjerde afsnit indsættes:

»Medlemsstaterne kontrollerer overholdelsen af bestemmelserne i dette stykke. De sikrer sig navnlig, at de erhvervsdrivende driver handel for egen regning som en autonom økonomisk enhed med hensyn til ledelse, personale og drift. Hvis indicier angiver, at disse særlige bestemmelser ikke overholdes, tages en ansøgning om årlig tildeling kun i betragtning, hvis den erhvervsdrivende fremlægger passende, og for medlemsstaternes myndigheder tilfredsstillende, beviser.«

2) Artikel 6, stk. 2, affattes således:

»Medlemsstaterne fastsætter denne mængde for hver registreret erhvervsdrivende i kategori A og B og giver den enkelte erhvervsdrivende meddelelse om størrelsen heraf senest den 1. november.«

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. juli 1996.

På Kommissionens vegne

Franz FISCHLER

Medlem af Kommissionen

(1) EFT nr. L 47 af 25. 2. 1993, s. 1.

(2) EFT nr. L 349 af 31. 12. 1994, s. 105.

(3) EFT nr. L 142 af 12. 6. 1993, s. 6.

(4) EFT nr. L 118 af 15. 5. 1996, s. 14.